“Klop stormloop vir e-tolskyfies,” sê SanralDie Nasionale Padagentskap (Sanral) het Dinsdag ŉ beroep op Gautengse motoriste gedoen om so gou as moontlik vir e-tolskyfies te registreer om ŉ stormloop te vermy wanneer die e-tolstelsel in werking tree. “Om die stormloop te vermy wat ons op die nippertjie verwag, word motoriste aangeraai om hul e-tolskyfies te kry voor die stelsel in werking tree,” het Vusi Mona, die woordvoerder van Sanral, in ŉ verklaring gesê. Mona het gesê motoriste wat skyfies aanskaf, sal afslag van tot 48% kan kry. Nazi Ali, Sanral se uitvoerende hoof, het Maandag gesê 600 000 e-tolskyfies is reeds in sirkulasie. Dipuo Peters, die minister van vervoer, het Maandag gesê die e-tolstelsel kan voor die einde van die jaar in werking tree. “Ons het verlede week die regulasies gefinaliseer en gaan vandeesweek die tariefstruktuur uitwerk, waarna dit aan die publiek bekend gemaak gaan word.” Die tariewe sal vir 30 dae lank publiseer word, waartydens die publiek kommentaar daaroor kan lewer. “Na die 30 dae sal dit tussen sewe en 14 dae neem voor die e-tolstelsel in werking tree,” het Peters gesê. Kallie Kriel, die uitvoerende hoof van AfriForum, het Dinsdag aan Maroela Media gesê Sanral se beroep op die publiek om e-tolskyfies aan te skaf, dui daarop dat hulle desperaat raak omdat weinig lede van die publiek bereid is om vir e-tol te registreer. “Die publiek kan gerus wees dat daar geen stormloop vir e-tolskyfies sal wees nie – te min mense gaan registreer,” het hy gesê.